Reds klap Sunwolves met rekordsege | Netwerk24
Deur Wim Pretorius 22 Februarie 2020 12:22
Die Reds-vleuel Henry Speight storm by die kantlyn af voordat hy vir James O'Connor weggestuur het vir een van sy span se drieë teen die Sunwolves. Foto: Getty Images
Lanklaas het 'n span só gelukkig gelyk om sy eerste tuiswedstryd van die seisoen te speel en lanklaas kon hy homself teen só 'n powere teenstander uitdruk.
Teen rustyd het die Reds reeds 36-0 voorgeloop, met die Sunwolves se verdediging wat gelek het asof hy 'n sak water is wat teen 'n paal vasgekram was.
Die Reds het ses keer in die eerste helfte agter die doellyn gaan draai en sy grootste telling in die eerste helfte van 'n wedstryd opgejaag sedert 2010, toe hy die Western Force met 50-10 geklop het nadat hy rustyd 36-3 voor was.
Dit was ook sy grootste oorwinning tot nog toe in Superrugby nadat hy sy vorige beste, die 53-3-sege oor die Rebels in 2011, verbygesteek het.
Die wenspan het sy grondslag voorlangs gelê en 'n bladsy uit die Jaguares se boek geneem nadat hy verlede week in Buenos Aires teen die Argentyne slae gekry het.
Toe het die Reds swaar geleef teen die Jaguares-masjien en vier drieë afgestaan omdat hy nie 'n antwoord op die rolmaalbewegings kon bied nie, maar dié slag het die Australiërs veral in die eerste helfte met hul teenstanders rondgestap op die veld.
Die voorry JP Smith, Alex Mafi en Taniela Tupou het boonop maalvleis van Chris Eves, Jaba Bregvadze en Conraad van Vuuren gemaak in die skrums.
Agterlangs het die skakelpaar, Tate McDermott en James O'Connor, baljaar, terwyl Henry Speight self al die spasie wat hy gegun is, geniet het.
Die Suid-Afrikaners in die Japanners se span was van die grootste oortreders.
Garth April is totaal en al uitoorlê deur O'Connor met sy sukkelende pak wat hom ook geen gunsies bewys het nie, terwyl die voormalige Springbok-senter JJ Engelbrecht hom gereeld skuldig gemaak het daaraan dat hy uit sy verdedigingslyn opskiet en spasie aan die buitekant vir die Reds geskep het.
Vir die tuisspan was dit boonop soete wraak vir die nederlaag van 28-63 wat hy in 2018 teen die einste Sunwolves gely het.
Volgende week sal die Haaie hul oorsese toer teen die Reds afsluit nadat die Natallers Saterdag die Melbourne Rebels met 36-24 gas gegee het.
Reds 64 (36): Drieë: Liam Wright, Taniela Tupou, Hunter Paisami, Tate McDermott (2), Lukhan Salakaia-Loto, James O'Connor, Hamish Stewart, Joshua Nasser, Isaac Lucas. Doelskoppe: Jock Campbell (6), Bryce Hegarty.